Zajac, Pavol, poslanec NR SR (2015-02-11):
Vážená pani podpredsedníčka Národnej rady, vážené dámy a páni, dovoľte mi, aby som vystúpil k predmetnému návrhu zákona kolegu Lipšica pozitívne. Ja aj klub KDH tento návrh zákona podporíme. Veď ako inak, keď podobný návrh zákona, v prvej časti dokonca taký istý, sme tu asi pred trištvrte rokom predkladali za KDH, to znamená, aby o možnosti zakázať prevádzkovanie hracích automatov nerozhodovali celé mestá, ale jednotlivé mestské časti. Lebo v prípade miest, ako je Bratislava, Košice, naozaj zozbierať petíciu 30 % občanov v rámci celej Bratislavy vrátane, alebo celých Košíc je obrovský problém. Ja osobne som to kritizoval, aj keď pred dvoma, skoro troma rokmi tu vládny návrh zákona prišiel, ktorý týmto spôsobom obmedzil mestské a obecné zastupiteľstvá, aby nemohli prijať VZN-ko bez predchádzajúcej petície. To bol vlastne ten návrh zákona vládneho, ktorý prišiel z ministerstva financií a podmienil najprv vyzbieranie petície 30 % občanov a až tak obecné, mestské zastupiteľstvo môže vydať VZN-ko o zákaze hracích automatov. V prípade tej Bratislavy a Košíc je to nerealizovateľné, aj v prípade menších miest nad 10-tisíc obyvateľov, si dovolím povedať, už je to problém: vyzbierať 30 % podpisov pod petíciu na zákaz hracích automatov. Nie, že by to občania nechceli, občania, si myslím, že v drvivej väčšine sú proti prevádzkovaniu hracích automatov na ich území a hlavne dôsledkom hrania na hracích automatoch, ktoré prinášajú obrovské problémy tým, ktorí sa stanú takýmito gamblérmi a privádzajú do obrovských ekonomických a sociálnych problémov vlastné rodiny. Takže už vtedy som kritizoval, že tá petícia je pomerne dosť nezmyselnou podmienkou a po dvoch rokoch fungovania si dovolím uviesť dva príklady, čo sa stalo po zavedení tejto podmienky petície. Uvediem príklad mesta Sabinov a uvediem príklad mesta Stará Ľubovňa. Sabinov aj pred tými troma rokmi mal zakázané VZN-kom mestského zastupiteľstva prevádzku hracích automatov. A ja som tu vtedy, keď som argumentoval, aj čítal vyjadrenia primátora pána Molčana, nominanta SMER-u, ktorý veľmi kvitoval to, že hracie automaty zmizli zo Sabinova. Veľmi to kvitoval a povedal, že ani neľutuje, tuším, že tých 80-tisíc eur, ktoré predtým mali ako príjem z hracích automatov. Ten verejný poriadok, kľud v meste, ktorý nastal, takže v meste Sabinov aj po prijatí smeráckeho vládneho návrhu zákona, ktorý obmedzil alebo podmienil VZN-ko petíciou, v Sabinove bola uskutočnená petícia a mestské zastupiteľstvo znova prijalo VZN-ko o zákaze prevádzky hracích automatov a znova v Sabinove nemajú hracie automaty. A uvediem príklad Starej Ľubovne, kde predtým takisto mali zákaz prevádzky hracích automatov, vyzbierala sa petícia 30 % občanov a prišlo na rokovanie mestského zastupiteľstva a to VZN-ko na mestskom zastupiteľstve neprešlo o jeden hlas. Na toto som tu pred troma rokmi upozorňoval, že tá petícia, ktorou podmieňuje vláda rozhodnutie mestského zastupiteľstva, nemôže ovplyvniť slobodné rozhodnutie poslancov obecných a mestských zastupiteľstiev. Preto som bol presvedčený, že túto právomoc mali mať oni bez nejakých podmienok. Oni totiž raz za štyri roky – aj primátori, starostovia, aj poslanci mestskí, obecní – podliehajú ľudovému plebiscitu, voľbám komunálnym a tam im to občania, keď neplnia ich teda požiadavky, môžu spočítať. A neviem, či to je zhoda náhod, ja si nemyslím, že je to zhoda náhod, stalo sa to aj v Starej Ľubovni. Prišli komunálne voľby a občania pánu primátorovi aj tým poslancom, ktorí nechceli vypočuť túto vôľu občanov, dokonca pretavenú aj do petície, prejavili a dneska ten bývalý pán primátor tam nie je, a je tam nový primátor. Takže trochu som možno odbočil od merita návrhu zákona, ale vždycky je to o tých hracích automatoch, ktoré, mimochodom, v okolitých krajinách sa snažia mestá alebo aj celé štáty sprísňovať ich prevádzku. V susednom Brne, čo je druhé najväčšie mesto v Českej republike, zakázali sa hracie automaty. Ak by tam mali podmienku vyzbierať 30 % podpisov občanov, myslíte si, že v Brne by vyzberali? Ja si myslím, že nie. Česká vláda aj s kresťanskými demokratmi, ktorá je v súčasnosti, pripravuje novelu zákona o prevádzkovaní hracích automatov. Podľa predbežných teda téz je tam definované, že bude musieť sa ten, kto bude chcieť hrať na hracích automatoch, preukázať a prevádzkovatelia budú musieť vstúpiť do nejakého systému, kde človeku, ktorý bude sociálne odkázaný a poberá sociálne dávky, nebude umožnený prístup na hracie automaty. Ale počkáme si, ako tá novela bude vyzerať. Toto, čo kolega Lipšic predkladá, ja a KDH podporujeme aj s tým, že sú tam určené vzdialenosti herní od škôl. Ďakujem pekne za pozornosť.